Sommerkoncert med tandempar i kirken - sn.dk - Forsiden - Roskilde-området - Lejre
Ida Riegel på tandem fra Rybjerg Kirke i Salling mod Mors. Foto: Mette Østergaard
Artiklen: Sommerkoncert med tandempar i kirken
Sommerkoncert med tandempar i kirken
Lejre - 30. juli 2020 kl. 08:12
Endelig er der igen mulighed for at nyde en koncert i Gevninge Kirke, og der er to helt unikke musikanter på tapetet. Det skriver DAGBLADET Roskilde torsdag.
Ida Riegel spiller cello tilmed på et instrument, hun selv har bygget! I februar dette år modtog Ida Riegel Danmarks Radio's P2 ildsjæle-pris for at have bragt den klassiske musik ud i hver en afkrog af Danmark på sin helt særlige måde.
Sidste år havde man fornøjelsen af hende i Kornerup Kirke, hvor hun kom forbi på sin tur fra Nørrebro til Skagen. I år kommer hun også cyklende og har en makker med på cyklen, der i mellemtiden er blevet til en tandem. Tandem-makkeren er Lars Hannibal, der er kendt af mange for sit skønne guitarspil. Det bliver en helt enestående oplevelse.
Onsdag den 5. august klokken 19.00 spiller de to i kirken, men vil du cykle med musikanterne det sidste stykke mod kirken, er mødetidspunktet klokken 17.50 ved Lejre Museum i Gl. Lejre.
I disse coronatider er det dog helt nødvendigt med tilmelding. Den kan ske til Mette på mette@havemette.dk, og pladserne bliver tildelt efter først til mølle princippet. Koncerten er gratis og arrangeret af menighedsrådet ved Gevninge-Kornerup kirker.